"Taalklaskamers is geneig om te veel op inhoud te fokus en te min op metodes om enige inhoud te kan hanteer. Swanies is propvol metodes om jou te help."
Afrikaans EAT is my passie. Hierdie webwerf dien as die platform om my passie met ander te deel. Hoewel skoolkinders beslis sal baatvind met die inhoud, is my mede-HT&EAT-kollegas my eintlike gehoor.
Juffrou Marelize Swanepoel is 'n gratis aanlynbron waar onderwysers en leerders toegang het tot verskeie hulpbronne. My grootste doel is om soveel moontlik onderwysers en leerders te bereik en te help.
Daar is 'n ongelooflike tekort aan hulpbronne vir EAT-onderwysers. Dit wat wel beskikbaar is, kom gewoonlik teen 'n koste. Die probleem is dat slegs 'n handjievol oor die fondse beskik om toegang tot hierdie hulpbronne te kry. Daarom is my hulp gratis beskikbaar aan enige persoon wat my webwerf besoek. Voor die bestaan van hierdie webwerf het ek hulpbronne gedeel via 'n wiziq-blad.
Dis moeilik om die gevoel te beskryf wanneer my Engelse kinders aankondig dat Afrikaans hul gunsteling vak is. Ek dink ek is een van die min onderwysers wat opgewonde raak rondom eksamens. Ek kan nie wag dat my kinders moet skryf sodat ek dit kan nasien nie. Ek raak lief vir hierdie kinders en deur my entoesiasme en kreatiwiteit raak my kinders lief vir Afrikaans.
Ek het ook nou betrokke geraak by onderwyseropleiding waar ek my benaderings en insigte met my mede-kollegas deel. My benadering fokus op metodiek. Ek voel dat leerders met inhoud gebombardeer word wat gememoriseer moet word terwyl hulle eintlik met metodes bemagtig moet word om enige inhoud te kan hanteer. My doel is om vir ander te leer hoe die Afrikaanse olifant eintlik geëet moet word. Elke kortpad of metode dien as 'n spreekwoordelike happie wat die olifant eetbaar maak.